Eric Berne

Bakgrunn og utdannelse

Berne ble født 10. mai 1910 som Eric Lennard Bernstein i Montréal i Canada. Han og søsteren Grace som var fem år yngre enn Eric, var barn av psykiateren David Bernstein og forfatteren Sara Gordon Bernstein. Faren døde 1921 og barna ble oppdratt av moren.
Bernstein studerte ved McGill University, ble uteksaminert i 1931 og tok mastergrad i 1935. I løpet av studenttiden ved McGill skrev han for flere studentaviser under psevdonymer. Etter uteksaminering hadde han et opphold ved Yale University hvor han studerte psykoanalyse under veiledning av Dr. Paul Federn. Han fullførte sin opplæring i 1938 og ble amerikansk statsborger i 1939. 
I 1943 endret han navn til Eric Berne. Han fortsatte å bruke psevdonymer, som Cyprian St. Cyr («Cyprian Sincere»), i sine ladede innlegg i Transactional Analysis Bulletin.
Bernes studier ble avbrutt av andre verdenskrig og hans tjeneste i hærens medisinske korps. Etter å ha arbeidet ved Bushnell Army Hospital i Ogden i Utah, ble han dimittert i 1945.

Klinisk arbeide

Etter krigen gjenopptok Berne sine studier under Erik Erikson ved San Franciscos psykoanalytiske institutt og praktiserte samtidig ved Mt. Zion Hospital.
I tillegg til innlegg i faglige tidsskrifter om psykoanalyse, utga han The Mind in Action i 1947. Han ble gruppeterapist knyttet til en rekke klinikker i San Francisco. Han begynte også på utvidelsen av dr. Federns Ego State Model.
Bernes arbeider begynte å bevege seg bort fra den tradisjonelle oppfatning av psykoanalyse. Han publiserte sine arbeider i en rekke faglige tidsskrifter, men ble i hovedsak møtt med negative reaksjoner. Hans brudd ble formelt i 1949 da han ble nektet medlemskap ved San Franciscos psykoanalytiske institutt.

Intuisjon

Berne skrev en serie med avhandlinger og artikler om intuisjon, hvor han beskrev sin tilsynelatende forbløffende evne til å gjette sivilt yrke til soldater etter bare noen øyeblikks samtale med dem. Hans studier av intuisjon førte til hans banebrytende arbeid med transaksjonsanalyse.

Transaksjonsanalyse

Berne kartla mellommenneskelige forhold til tre ego-tilstander av individene involvert: Forelder, voksen og barn. Han gransket kommunikasjonen mellom individer basert på deres tilstand. Disse mellommenneskelige interaksjoner kalte han transaksjoner; visse mønstre av transaksjoner som dukker opp gjentatte ganger i hverdagen han kalte «spill».
Hans seminargruppe fra 1950-tallet utviklet begrepet transaksjonsanalyse (TA) for å beskrive terapier basert på hans arbeid. I 1964 ble dette utvidet til International Transactional Analysis Association. Mens han fortsatt i stor grad ble ignorert av de psykoanalytiske fagmiljøene, har mange terapeuter begynt å praktisere ideene hans.
På begynnelsen av 1960-tallet publiserte han både tekniske og lettfattelige beskrivelser av sine konklusjoner. Hans publikasjon Structures and Dynamics of Organizations and Groups i 1963 drøftet samme analyse i en bredere sammenheng enn en-til-en interaksjon.

Games People Play

I 1964 utga Berne boken Games People Play som ble en salgssuksess og gjorde Berne berømt. Boken omtalte klare hverdagslige eksempler på måten mennesker blir oppslukt i sitt mellommenneskelige «spill». Berne ga også betegnende navn på scenene i dette spillet, noe som festet seg i minnet hos leserne av boken.
I Bernes forklaring av transaksjoner som spill er traksjonen et nullsumspill, det vil si at den ene må vinne på den andres bekostning. Personen som går seirende ut av transaksjonen (som vinner av spillet) omtales som Hvit, og taperen omtales som Sort.
Deler av Bernes terminologi har blitt faste innslag i det amerikanske vokabular.

Personlig liv

Berne var gift tre ganger. Hans første kone var Elinor McRae. De giftet seg 1942, fikk to barn sammen, og skilte seg i 1945. I 1949 giftet han seg med Dorothy DeMass Way som han også fikk to barn med før de skilte seg i 1964. Etter å ha opplevd suksess og berømmelse giftet Berne seg for tredje gang, nå med Torre Peterson i 1967. Paret bosatte seg i Carmel i California hvor han skrev sine bøker, men han fortsatte også praksis som psykiater i San Francisco. Han opplevde imidlertid sin tredje skilsmisse tidlig i 1970.
Berne døde plutselig av et hjerteattakk 15. juli 1970.